text: Patienter giver sydjyske sygehuse topkarakterer
  15 marts 2017 kl. 11.07
  Tryghed, god behandling og imødekommende personale. Det er nogle af de roser, patienterne i Region Midtjylland og Region Syddanmark giver sygehusene i ny tilfredshedsundersøgelse.
  Hvis man skal på sygehuset, så er det ikke så tosset at blive indlagt i Region Midtjylland eller Region Syddanmark.
  En ny tilfredshedsundersøgelse viser, at sygehusene i de to regioner klarer sig rigtig godt på flere parametre. Og ser man på forbedringerne siden 2015, så ligger de over landsgennemsnittet.
  Det er især de akutindlagte patienter, der er stærkt tilfredse med sygehusene i Region Midtjylland og Region Syddanmark.
  Personalet er venligt og imødekommende, behandlingen er god, og informationerne er forståelige. Det er nogle af de ting, patienterne fremhæver i deres svar omkring sygehusene i Region Midtjylland. 
  I Region Syddanmark er det tryghed og patientinddragelse, der bliver fremhævet. 
  Generelt er patienterne godt tilfredse med de jysk-fynske sygehuse, mens bunden og utilfredsheden er forbeholdt regionerne øst for Storebælt.
  Læs den landsdækkende tilfredshedsundersøgelse her.
  